BadComedian
BadComedian, ნამდვილი სახელი — ევგენი ბაჟენოვი (რუს. Евге́ний Влади́мирович Баже́нов; დ. 24 მაისი, 1991, სტერლიტამაკი, ბაშკირეთი, რსფსრ, სსრკ) — რუსი ვიდეობლოგერი და კინოფილმების მიმომხილველი. BadComedian არის ევგენი ბაჟენოვის ფსევდონიმი და მისი ძირითადი YouTube-არხის სახელი. ფსევდონიმი შეიქმნა ერთ-ერთი ფილმის პერსონაჟის, კომედიანის სახელიდან და სიტყვა „ცუდისგან“, რაც ითვალისწინებს, რომ ბაჟენოვი თავის მიმოხილვებს უფრო სარკასტულად და არა იუმორისტულად მიიჩნევს. ევგენი ბაჟენოვი ქმნის სარკასტულ მიმოხილვებს, ძირითადად რუსულ ფილმებზე, შედარებით იშვიათად — უცხოურებზე (ამერიკულებზე, ინდურებზე და უკრაინულებზე). ხშირად აკრიტიკებს ჟორა კრიჟოვნიკოვის და კინოკომპანია „Enjoy Movies“-ის კომედიებს, მსახიობ ალექსანდრე ნევსკის და რეჟისორ რენე ჰარლინის ფილმებს. პირველი მიმოხილვა გამოაქვეყნა 2011 წლის 28 მარტს, ვიდეოჰოსტინგ YouTube-ზე. თავის საქმიანობაში, ბაჟენოვი ძირითადად მაგალითს იღებდა ამერიკელ ვიდეობლოგერებზე „Nostalgia Critic“ და „The Spoony Experiment“. ზოგჯერ, აქვეყნებს პოზიტიურ მიმოხილვებს ცალკეულ არხზე EvgenComedian. თანამშრომლობდა ინტერნეტ-ტელეარხ „CarambaTV“-სთან, ტელეარხ „Перец“-თან, ტელეარხ „Россия 24“-თან. მედიის ზოგიერთი წარმომადგენლის, (მაგალითად Eurosport, Elle, Вести.ру, РБК) აზრით, BadComedian არის „რუსული YouTube-ის მთავარი კინოკრიტიკოსი“.